JÚLIUS 23.
Szent Fókász fölszentelt vértanú ereklyéi átvitelének,
 Szent Ezekiel prófétának, 
valamint Szent Trofimosznak, Teofilosznak és vértanútársainak emléke
hajnali szolgálaton
Tropár 3. hang
Szent apostolok, imádjátok a kegyelmes Istent, *’ hogy ajándékozzon bűnbocsánatot a mi lelkünknek!
Szent Miklós tropárja 4. hang
A hitnek szabálya, a béketűrésnek példányképe * és az önmegtagadásnak tanítója gyanánt * adott téged a maga nyájának az örök Igazság. * Azért alázatosságoddal elnyerted a magasságot, * szegénységeddel a gazdagságot, * Miklós püspök atyánk, * imádd Krisztus Istent, *’ hogy üdvözítse a mi lelkünket!
Dicsőség… most és…
Az Atya Igéjének, * Krisztus Istenünknek ismertük föl * a tőled megtestesültet, Istenszülő Szűz, * egyetlen tisztaságos, * egyetlen áldott. * Azért téged énekelve * szünet nélkül magasztalunk.
Az első zsoltárcsoport után bűnbánati leülők 
7. hang
Földed művelőivé tetted, * Isten Igéje, apostolaidat, * hogy a bálványokat kiirtsák, * és ők hirdették a pogány nemzeteknek, * hogy te vagy az Uralkodó, *’ s áhítattal magasztaltak.
Urunk hírneves tanítványai, * tűz módjára megvilágosítottátok az egész égboltozatot. * Értem is könyörögjetek, * ki a szenvedélyek és bűnök sötétségében vagyok, *’ hogy én is megvilágosodhassam!
Dicsőség... most és... Istenszülő-ének
Méhednek gyümölcse, ó Tisztaságos, * a próféták és a törvény beteljesítője, * ezért téged áhítattal Istenszülőnek vallunk, * s illő módon magasztalunk.
A második zsoltárcsoport után bűnbánati leülők 
7. hang
A világ szövétnekei vagytok, Urunk apostolai, * a híveknek mindig sugározzátok az Igét, * és valóban eloszlatjátok az eltévelyedés ködét, * világosítsátok meg a pogányokat is a keresztséggel, * a Szentháromság mindenkor tiszteletreméltó hírnökei!
Próféták jövendölték, * apostolok tanították, * vértanúk megvallották, * mi pedig elhittük, hogy te vagy Krisztus, *’ az Isten Fia, a világ Üdvözítője.
Dicsőség... most és... Istenszülő-ének
Földön levő új égnek hirdettek téged, Szent Szűz, * a kegyelem látnokai, * mert méhedbe fogadtad a mennyei Istent, *’ ki az égbe emelte azt, amit magára vett.
Kánon
I. óda. 4. hang
A Vörös-tenger mélységén * száraz lábbal áthaladott * hajdan Izrael, * és Mózesnek fölemelt kezeivel * Amalek erejét * a pusztában legyőzte.
Rád ragyogtak, dicsőséges, a természetfölötti isteni gondviselés világosságának sugarai, teljes erejükkel. Azért fölöttébb ragyogó, a föld határain is látható csillaggá lettél, boldog Fókász.
Magasba szökő pálmaként törtél kiskorodtól fogva az erények szellemi magasságába, dicsőséges. Bajvívásod gyümölcsét megsokasítottad, és csodáiddal mindenkit gyönyörködtettél.
Szavaid fegyverével leromboltad az istentagadás bálványszobrait, tanításaiddal megőrizted és megingathatatlanná erősítetted Krisztus Egyházát, ó bölcs.
A kérkedő elmét letaszítottad az esztelenség magasságából, s a szavak egyszerűségével, a kegyelem segítségével, leszerelted azt, szentéletű, s a vele való küzdelemben győzelmet arattál.
Istenszülő-ének
Halál atyjává lett az irigység a Paradicsomban az emberek számára, ám ezt az Atyaisten Fia, ki tőled született, Szeplőtelen, egyetlen szavával megsemmisítette, s halhatatlanságot ajándékozott a mi nemünknek.
III. óda. 4. hang. Tenéked örvendezik...
Összhangba rendezted a hívek énekét Krisztus dicséretére, s összezavartad kiállásoddal az istentagadás szavait, szent vértanú.
Istenszereteted a földről az égbe vonzott, s mikor testben megküzdöttél, a testnélküli szellemek seregébe juttatott.
Csodáid sugaraival megvilágosítottad a híveket, szavaid záporával pedig eloltottad az istentagadás máglyáit, ó boldog.
Papi köntösödet vértanú véredbe mártva fényesen befestetted, s Krisztusnak, a világosságnak teljesítettél szent szolgálatot.
Istenszülő-ének
Leomlott a bennünket sújtó átok válaszfala, s az isteni természethez kapcsolódtunk a te fölfoghatatlan szüléseddel, tisztaságos Nagyasszony.
Katavászia 4. hang
Tenéked örvendezik * a te Egyházad, Krisztus, énekelve néked: * Te vagy az én erősségem, Uram, * menedékem és megerősítőm!
Kathizma
4. hang. Minta: Hamar előzz meg...
Vérontás nélküli áldozatot mutattál be Krisztusnak, * és magadat vérontással áldoztad föl, * Isten választotta főpap, Fókász, * most azért atyánk, a boldogság helyén lakozol. * Emlékezzél meg ott mindazokról, *’ akik híven megünneplik a te küzdelmed szent és jeles napját!
Dicsőség… most és… Istenszülő-ének ugyanarra
Tisztaságos, ki a mindenség Alkotóját méhedben hordoztad, * ki szülöttedet az emberi természettel fölékesítetted, * szabadíts meg engem a cselszövő Beliár hálójából, * állíts reá Krisztus akaratának sziklájára! * Esedezzél szüntelenül érettem *’ ahhoz, kinek testet adtál!
IV. óda. 4. hang
Fölemelve a keresztre * látván téged, * ó igazság Napja, az Egyház, * megállt a maga rendjében, * és büszkén hangoztatta: * Dicsőség a te erődnek, Uram!
Az istentagadás viharos tengerén hányódó Egyházat bevezetted, Fókász, Krisztus igaz vallásának révébe, s az szüntelenül hangoztatja: Dicsőség a te erődnek, Uram!
A testi élet földiességét levetetted, s testben élve a testnélküliek útját jártad, dicsőséges Fókász, azért a kegyelem segítségével testben élő angyallá lettél.
A Vigasztaló kimeríthetetlen forrása betöltött téged szellemi és isteni csodákkal, dicsőséges főpap, s mindenki számára a kegyelmek örökké folyó patakjává tett.
Istenszülő-ének
Ó, milyen megdöbbentő és kimondhatatlan a te újszerű szülésed titka, Szeplőtelen! Valóban csodálatos és fenséges, s ez előtt az elme és az ész tehetetlenül áll.
V. óda. 4. hang
Te, Uram, én világosságom, * e világra jöttél, * mint isteni fény, * hogy a tudatlanság homályából kivezesd azokat, * kik téged hittel énekelnek. 
Csodáid erejével leromboltad az ellenség erődítményeit, Fókász, s a megszabadítottakat zsákmányként az Úrnak ajánlottad.
Visszafordítottad a rád lőtt nyilakat a lövöldözők szívébe, ó bölcs, te magad pedig sértetlen maradtál. 
Összezúztad, Fókász, a kígyó fejét, s bátran eltapostad azt kemény küzdelmed Istenben szerzett erejével.
Istenszülő-ének
Harmatozzon az ég örömet és kegyelmet a földre, mert a föld is meghozta már a magasságnak az örömet, az egyetlen Istenanyát!
VI. óda. 4. hang. A dicséret szavával...
Az istentagadás posványából és mélységéből kivezetted a te nyájadat, dicsőséges, megtisztítottad a istengyermekség vizében, s fölemelted a kegyelem világosságába.
Ki a levegőben a felhőkön készített utat magának, megdicsőített téged, Fókász, hogy megmenthesd a hozzád folyamodókat a tenger veszélyeitől és a gyötrelemtől.
Megbontottad a hazugnak a hálóját és megkötötted a hiábavalóságot fecsegő nyelveket az igazság bilincseivel, istenszerető, s a világban a hit igéit hirdetted.
Istenszülő-ének
A szeplőtelen egyesülés gyümölcsét sarjadzottad a világnak, Istenszülő, s örökké tartó enyészhetetlenség közvetítőjévé lettél a téged híven és buzgón tisztelők számára.
Katavászia
A dicséret szavával * áldozatot mutatok be néked, Uram, * kiáltja az Egyház, * mert megtisztult a sátáni szennytől, * a te oldaladból kegyelmesen * kiömlesztett véred által.
VII. óda. 4. hang
A perzsiai kemencében * Ábrahám utódai * inkább a vallásosság szeretete, * mint a lángok által hevítve kiáltják: * Áldott vagy te a te dicsőséged * templomában, Uram! 
[bookmark: _GoBack]Mélyen átjárt téged a Krisztus utáni vágyakozás, bölcs vértanú, s így a félelmetes kínok és fenyegetések sokasága nem ingatott meg és nem szakíthatott el a hozzá való nemes ragaszkodástól és bensőséges kapcsolattól.
Saját véredet adtad viszonzásként áldozatul annak, aki saját vérét váltságul adta értünk, szent vértanú, és hangoztattad: Áldott vagy te a te dicsőséged templomában, Uram!
Téged, szent bajnok, ki a földi koloncot erényesen elvetetted magadtól, Krisztus szent angyalai az ő parancsára a magasságba vittek, mint hajdan a velük együtt fölszálló Habakukot.
Istenszülő-ének
Angyalok látták a te szülésednél a csodát, Istenszülő. A földi nem elenyésző természete szeplőtelen, enyészhetetlen állapotba, a mennyei dicsőségbe jutott.
VIII. óda. 4. hang. Kezeit kiterjesztvén Dániel...
Lelkedben szüntelenül ott égett Krisztus szeretetének a tüze, boldog Fókász. A bajnoki pályafutásban föltartóztathatatlanul feléje tartottál, vágyad teljesült s a testnélküliekkel hangoztattad: Áldjátok az Urat, az Úrnak minden művei!
Recseg-ropog a hellének téveszméinek rozzant bálványa, elnémul a hiúság minden kétértelműsége, sőt cáfolatot is nyer hazugsága a Krisztus bajnokai által hirdetett igaz ismerettel, akik az Isten személyes bölcsességét hirdették.
Magadra övezted, Fókász, a Szentlélek verhetetlen erejét, s legyőzhetetlen helytállást és nyájadért hadakozva rettenthetetlen bátorságot tanúsítottál. Győzelmet arattál, és az angyalokkal magasztalod a mindenség Istenét.
Kimeríthetetlen isteni kegyelmet adott neked Krisztus, dicsőséges Fókász, hogy csodákat művelhess mindazoknak, akik hozzád folyamodnak és akik szüntelenül zengik: Áldjátok az Urat, az Úrnak minden művei!
Istenszülő-ének
Az Isten Fia és Igéje, aki természete szerint mindenki számára hozzáférhetetlen, tebenned lakozott, Tisztaságos. Jóindulatával magára öltötte a mi természetünket, Szeplőtelen, testben hozzáférhetővé lett és felénk fordult. Azért nagy buzgósággal áldalak, tisztellek és magasztallak téged.
Katavászia
Kezeit kiterjesztvén Dániel * a barlangban ásítozó oroszlánok * dühét lecsillapítá, * a tűz erejét pedig kiolták * a valláskedvelő, erényes ifjak, kiáltván: * Áldjátok az Urat, az Úrnak minden művei!
IX. óda. 4. hang. Belőled, az érintetlen...
Tündöklő erényeid és küzdelmeid fogata tüzes szekér lett számodra, s azon a mennyei hajlékba repültél, szentéletű, s ott is tartózkodsz a testnélküliekkel egy udvarban.
Az isteni bölcsesség és szavaid áradatával felszámoltad a hazugság bozótját, megöntözted az istenfélők lelkét, s a hit által istenes cselekedetek bő termőjévé tetted azt.
Küzdelmeid porondján láttad a vágyva vágyott Krisztusnak, a küzdelem bírájának mindennél ragyogóbb fényességét, szeretetreméltó alakját, s a küzdelem végén sietve hozzá mentél, szent vértanú!
Most a lehető legtisztábban szemléled a Teremtő dicsőségét, Fókász. Esedezzél hozzá buzgó magasztalóidért, hogy részeseivé lehessenek az ő tökéletes dicsőségének és világosságának!
Istenszülő-ének
Megéneklem a neked adott kegyelmet és magasztalom a te dicsőségedet, Szent Szűz. Te valóban lelkem világossága s minden tisztelőd és magasztaló szolgád támogatója vagy, Nagyasszony!
Katavászia
Belőled, az érintetlen hegyből, * származott, ó Szűz, * a faragatlan szegletkő, Krisztus, * ki a különböző természeteket egyesítette önmagában, * azért örvendezve * magasztalunk téged, Istenszülő!
Fényének
Apostoloké
A nap alatt minden földre elhatoltatok, hogy Krisztusnak a Szűztől való megtestesülését hirdessétek és a pogányokat teljesen megtanítsátok és fölvilágosítsátok. És mindenkit megtanítottatok, ó Isten apostolai, hogy a Szentháromságot féljük.

Dicsőség... Szent Miklósé
A nagy főpásztort és főpapot, a míraiak elöljáróját, Szent Miklóst dicsérjük mindnyájan, mert ő sok igazságtalanul halálraítéltet is megszabadított és megmutatta Akláviosznak, hogy ítélete igazságtalan volt.
Most és... Istenszülő-ének
Tisztaságos Mária, arany tömjénező, ki a befogadhatatlan Háromság hajlékává lettél, kiben az Atya kedvét találta, a Fiú elhelyezkedett, a Szentlélek pedig téged, ó Szűz, megárnyékozván, Istenszülővé tett.
Előverses sztihirák
7. hang
Krisztus apostolai, * Üdvözítőnk munkatársai, * a keresztet eke gyanánt használva, * a bálványozás csalárdságától elgazosított földet megtisztítottátok, * és a hit igéivel vetettétek be. * Méltóképpen tisztelünk azért titeket, *’ Krisztus szent apostolai.
Dicső apostolok, oszlopai az Egyháznak, * kik az igazság hirdetői, fénylő szövétnekek vagytok, * ti a lélek tüze által * fölperzseltetek minden hiábavalóságot. * Azért kérünk titeket: imádjátok az Üdvözítőt, * a mi Istenünket, * ajándékozzon a világnak békességet, *’ és gazdag kegyelmet a mi lelkünknek.
Egy lélekkel egy cél felé tekintve * a bajnok hős vértanúk az életre vezető egyazon útra leltek, * s egymást buzdították Krisztusért a halálra. * Ó milyen csoda, a kínzatások kincseit hogyan gyűjtötték, * és egymáshoz így szóltak: * Ha most meg nem halnánk, egyszer úgyis meg kellene halnunk. * Szolgáljunk tehát az elkerülhetetlennel, * a bekövetkezendőt tegyük szeretettel, * szerezzünk örök életet a halál árán * a közös sors vállalásával. *’ Az ő imáikért, Istenünk, irgalmazz nekünk!
Dicsőség... most és... fájdalmas Istenszülő-ének
Jaj, a gyönyörök tanyájává lettem én szerencsétlen, * és nevetség tárgyává az ellenség szemében. * Azért eléd borulok, Tisztaságos Szent Szűz, * lásd meg az én szorongatottságom. * Segítségedet nyújtsd nekem, kérlek, * könnyekkel tisztíts meg engem! *’ Szabadíts meg, és szégyenítsd meg a vesztemen örvendezőket!

Tropár 3. hang
Szent apostolok, imádjátok a kegyelmes Istent, *’ hogy ajándékozzon bűnbocsánatot a mi lelkünknek!
Szent Miklós tropárja 4. hang
A hitnek szabálya, a béketűrésnek példányképe * és az önmegtagadásnak tanítója gyanánt * adott téged a maga nyájának az örök Igazság. * Azért alázatosságoddal elnyerted a magasságot, * szegénységeddel a gazdagságot, * Miklós püspök atyánk, * imádd Krisztus Istent, *’ hogy üdvözítse a mi lelkünket!
Dicsőség… most és…
Minthogy az összes teremtményeknél fönségesebb vagy, * nem vagyunk képesek méltóképen zengeni téged, Istenszülő; * érdemetlenül kérünk: * Irgalmazz nekünk!

